З ёмістасці для знаёмства чай перасыпаем у піалу з накрыўкай – гай вань. Па нашаму – заварнік. Ваду (яна ў тэрмасе, каб не астывала) пераліваем у празрысты збаночак. Гэтая ёмістасць выконвае дзве функцыі: кантралюе аб’ём вады, які заліваецца ў заварнік, і астужае яе да неабходнай тэмпературы. У нашым выпадку вада павінна быць прыкладна градусаў восемдзесят. Заліваем чай і накрываем накрыўкай. Прапорцыі такія: адна чайная лыжка чаю на грамаў сто дваццаць вады.